"Ejja, ħa nfissirlek dal-kliem jittikak fl-irqad u l-jum griż ifframmentat." CV MT Leanne Ellul twieled fit-tlettax ta' Ottubru tal-1989, li nzerta kien il-Ġimgħa. Forsi għalhekk nhar ta' Ġimgħa l-ġurnata favorita tagħha. Fil-quċċija għażlet radju, u għalhekk minn dakinhar għadha ma waqfitx tgħid. Tħobb il-kafè iktar mill-ilma u l-pizza iktar mill-insalata. Lill-kelb tagħha Ċensu, ma tiqafx tiffittah u kif juriha li għandu aptit mixja, taħtfu fil-kelma. Ellul tgħallem il-Malti liż-żgħażagħ fil-kulleġġ post-sekondarju tal-Junior College. L-hena tagħha tiggwida liż-żgħażagħ fl-ewwel kitbiet poetiċi jew prożajċi tagħhom. Tagħti wkoll korsijiet tal-kitba kreattiva fl-Università ta' Malta. Tikteb kemm poeżija kif ukoll proża. Fil-passat kitbet ukoll għat-teatru u għadha tikteb it-textbooks u stejjer u poeżiji għat-tfal. Ix-xogħol tagħha deher ukoll f'siti, f'rivisti u anke f'ġabriet letterarji varji. Traduċiet ukoll numru ta' xogħlijiet għall-Malti. Fil-passat, kitbet ukoll diversi skritti għal programmi televiżivi u ta' spiss tmexxi laboratorji ta' kitba għat-tfal u għall-kbar. Ellul rebħet l-ewwel post fil-Premju Francis Ebejer bid-dramm Ma Rridx Immur li ttella' t-Teatru Manoel. Fl-2014 rebħet il-Premju Letteratura għaż-Żgħażagħ bir-rumanz Gramma . Fl-2015 isimha tniżżel ukoll fil-Commonwealth Young Achievers Book u fl-2016 ġiet magħżula bħala l-Awtriċi Emerġenti tas-Sena fil-Premju Nazzjonali tal-Ktieb. L-ewwel kollezzjoni ta' poeżiji tagħha jisimha L-Inventarju tal-Kamra l-Kaħla. Ellul tifforma parti minn numru ta' entitajiet li għandhom il-lingwa u l-kultura Maltija fil-qalba tagħhom, fosthom Inizjamed u HELA.